b'\n_START_ARTICLE_\nHerbert Marcuse\n_START_SECTION_\n\xc5\xbdivljenjepis\n_START_PARAGRAPH_\nMarcuse se je rodil v izobra\xc5\xbeeno me\xc5\xa1\xc4\x8dansko judovsko dru\xc5\xbeino. Med prvo svetovno vojno je bil konjar v nem\xc5\xa1ki armadi, kasneje pa je za\xc4\x8del s \xc5\xa1tudijem filozofije na berlinski univerzi. Leta 1919 je s svojimi soborci iz vojne sodeloval pri poskusu socialisti\xc4\x8dne revolucije v Berlinu._NEWLINE_Doktorat z naslovom Heglova ontologija in utemeljitev teorije zgodovinskosti je zagovarjal na Univerzi v Freiburgu leta 1922 pri profesorju Heideggerju. Po doktoratu se je preselil nazaj v Berlin, leta 1933 pa se je pred nacisti umaknil najprej v \xc5\xa0vico nato pa v ZDA._NEWLINE_Med drugo svetovno vojno je delal za U.S. Office of War Information (OWI), kjer je sodeloval pri projektih protinacisti\xc4\x8dne propagande. Leta 1943 je postal \xc4\x8dlan OSS, kjer je sodeloval pri projektih denacifikacije Nem\xc4\x8dije, ki naj bi sledila drugi svetovni vojni. Po ukinitvi OSS leta 1945 je do leta 1951 postal uslu\xc5\xbebenec State Departmenta._NEWLINE_Od leta 1952 naprej je predaval na univerzah v New Yorku, Los Angelesu, Bostonu in na koncu na univerzi San Diego v Kaliforniji._NEWLINE_Bil je eden vodilnih predstavnikov Frankfurtske \xc5\xa1ole marksizma v zahodnem svetu, s svojim kriti\xc4\x8dnim odnosom do moderne kapitalisti\xc4\x8dne dru\xc5\xbebe pa je postal eden klju\xc4\x8dnih ideologov \xc5\xa1tudentskega gibanja v Ameriki in Evropi._NEWLINE_Bil je tudi velik nasprotnik ameri\xc5\xa1ke intervencije v Pra\xc5\xa1i\xc4\x8djem zalivu ter zagovornik kubanske revolucije. Kasneje je bil tudi velik nasprotnik vietnamske vojne.'